**Odprto javno povabilo malim in srednjim podjetjem za vključitev v brezplačno praktično usposabljanje za učinkovito in samostojno nastopanje na tujih trgih**

*Na Območni obrtno-podjetniški zbornici Kranj (OOZ Kranj) smo 27. junija 2018 v okviru evropskega projekta Connect SME Plus odprli javno povabilo malim in srednjim podjetjem za vključitev v čezmejno šolo internacionalizacije ter v ta namen 28. junija 2018 organizirali prvi motivacijski dogodek za čezmejno poslovanje in šolo internacionalizacije.*

OOZ Kranj je aprila letos začela z izvajanjem projekta Connect SME Plus, ki je sofinanciran iz evropskega čezmejnega programa Interreg Slovenija – Avstrija. Cilj projekta je pospeševanje čezmejnega poslovanja malih in srednjih podjetij v obmejnem območju, ki imajo tržno zanimive in inovativne proizvode ali storitve in bi se želela izvozno aktivirati, vendar pa do sedaj niso bila v večji meri izvozno aktivna. OOZ Kranj v projektu nastopa v vlogi vodilnega partnerja, projekt pa izvaja skupaj s še štirimi projektnimi partnerji: slovensko podjetje NETS, d.o.o., Kranj, Slovenska gospodarska zveza v Celovcu, FH JOANNEUM (Univerza uporabnih znanosti) iz Gradca ter avstrijsko podjetje trinitec IT Solutions & Consulting GmbH.

V okviru projekta Connect SME Plus se bo oktobra 2018 pričela izvajati t. i. Čezmejna šola internacionalizacije, ki jo sestavlja 8 modulov usposabljanja. Vsak mesec se bo predvidoma izvedel en modul, vsebina modulov pa bo s ciljem priprave lastnega akcijskega načrta za internacionalizacijo pokrila osnove moderne internacionalizacije in čezmejnega poslovanja, strategije vstopa na čezmejni in globalni trg, medkulturni management, digitalno prodajo in marketing, inovativnost proizvodov in poslovno odličnost ter mednarodno komuniciranje. Usposabljanje bodo izvedli visoko usposobljeni strokovnjaki po programu, ki ga v sodelovanju s slovenskim podjetjem NETS in avstrijskim podjetjem trinitec za namene tega projekta pripravlja in koordinira višja strokovna šola FH JOANNEUM iz Gradca. Vsak od navedenih modulov obsega eno- ali dvodnevno izobraževanje s trenerjem, strokovnjakom izbranega področja, ter določeno število ur po sistemu e-učenja. Podjetja izbrana za vključitev v čezmejno šolo internacionalizacije bodo imela na voljo tudi mentorja, ki bo spremljal podjetje pri vstopanju na trg tudi po zaključenem usposabljanju. Program usposabljanja bo tako prilagojen potrebam MSP in hkrati zelo praktično naravnan. Že v času usposabljanj pa tudi po njihovem zaključku bodo podjetja pridobivala pomembne praktične izkušnje v okviru poslovnih dogodkov doma in v tujini (izvozni pogovori, čezmejni poslovni dogodki, dve poslovni delegaciji v JV Evropo ipd.), ki se bodo zvrstili do zaključka projekta v marcu 2020. Usposabljanje za slovenska MSP bo izvedeno v slovenskem jeziku. Ker je projekt financiran iz evropskih sredstev, je čezmejna šola internacionalizacije za udeležence brezplačna.

Z namenom promocije javnega povabila MSP za vključitev v čezmejno šolo internacionalizacije je bil na OOZ Kranj v četrtek, 28. junija 2018, izpeljan motivacijski dogodek, na katerem sta bila udeležencem predstavljena projekt Connect SME Plus ter javno povabilo za vključitev v usposabljanje. Posebno navdušenje sta v polni dvorani požela predstavnica podjetja Conditus d.o.o., Ema Pogačar, ter predstavnik NV HOLDERS d.o.o., Nik Vene, ki sta zbranim predstavila svoji zgodbi o uspehu njunega produkta, tj. blejske kremšnite ter napenjalca srajce ter njuno izkušnjo poslovanja s tujino. Oba druži rdeča nit – vztrajnost in neustrašnost pred izzivi, ki jih postavlja čezmejno poslovanje, prav spodbujanje tega pa je glavni namen tovrstnih dogodkov in projekta Connect SME Plus.

OOZ Kranj vabi obrtnike in podjetnike, ki želijo pridobiti znanje in navezati poslovne stike, predvsem z Avstrijo pa tudi z drugimi državami, da nas kontaktirajo. Več informacij o projektu in javnem povabilu lahko zainteresirani dobijo na spletni strani [www.oozkranj.com](http://www.oozkranj.com) oziroma [www.sgz.at](http://www.sgz.at) ali pa nas kontaktirajo na telefon 04 28 18 314 ali e-mail: [connect@oozkranj.com](mailto:connect@oozkranj.com).

*Projekt Connect SME Plus je sofinanciran iz Evropskega sklada za regionalni razvoj (ESRR) v okviru Programa čezmejnega sodelovanja Interreg V-A Slovenija-Avstrija 2014-2020.*